CELEX: E2020C0047
Language: hu
Date: 2020-05-25 00:00:00
Title: Az EFTA Felügyeleti Hatóság 47/20/COL felhatalmazáson alapuló határozata (2020. május 25.) egyes közös repülésbiztonsági szabályoktól való eltérésnek a 216/2008/EK rendelet 14. cikkének (6) bekezdése alapján Norvégia számára történő engedélyezéséről [2020/1248]

3.9.2020   
            
            
               HU
            
            
               Az Európai Unió Hivatalos Lapja
            
            
               L 288/26
            
         
      AZ EFTA FELÜGYELETI HATÓSÁG 47/20/COL FELHATALMAZÁSON ALAPULÓ HATÁROZATA
      (2020. május 25.)
      egyes közös repülésbiztonsági szabályoktól való eltérésnek a 216/2008/EK rendelet 14. cikkének (6) bekezdése alapján Norvégia számára történő engedélyezéséről [2020/1248]
      AZ EFTA FELÜGYELETI HATÓSÁG,
      tekintettel az EGT-megállapodás XIII. mellékletének 66n. pontjában hivatkozott jogi aktusra,
      tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1)
         , annak módosított szövegváltozatában (a továbbiakban: a jogi aktus), amelyet az EGT-megállapodáshoz annak 1. jegyzőkönyve, valamint a 163/2011. sz. EGT vegyes bizottsági határozat és különösen annak mellékletének 3. e) pontja igazított hozzá,
      tekintettel különösen a jogi aktus 14. cikkének (6) és (7) bekezdésére,
      tekintettel a közlekedéssel foglalkozó EFTA-bizottság 2020. május 6-i, hallgatólagos jóváhagyás formájában megfogalmazott véleményére, figyelemmel arra is, hogy a koronavírus okozta válság miatt a véleményadás eredeti időpontját kivételesen egy hónappal meghosszabbításra került,
      mivel:
      Norvégia értesítette az EFTA Felügyeleti Hatóságot (a továbbiakban: a Hatóság) és az Európai Repülésbiztonsági Ügynökséget (a továbbiakban: az Ügynökség) arról a szándékáról, hogy el kíván térni az 1178/2011/EU bizottsági rendelet (2) I. mellékletének FCL.905.SFI pontjában foglalt követelményektől azáltal, hogy a földi repülésgyakorló berendezésen oktatók (a továbbiakban: SFI-k) részére anélkül ad jogosultságot az SFI tanúsítás kérelmezőinek oktatására, hogy eleget tennének annak a követelménynek, hogy legalább hároméves típusjogosítás-oktatói (TRI) tapasztalattal kell rendelkezniük.
      A jogi aktus 14. cikkének (6) bekezdése akként rendelkezik, hogy amennyiben a rendelet végrehajtási szabályainak alkalmazásával megvalósított védelemmel egyenlő szintű védelem elérhető más eszközökkel, az állampolgárság alapján történő megkülönböztetés nélkül a tagállamok a végrehajtási szabályoktól eltérve megadhatják a jóváhagyást.
      A jogi aktus 14. cikkének (7) bekezdése alapján a Hatóság az Ügynökség 2019. október 29-én kiadott (1094402. sz. dokumentum) és 2019. november 6-án helyesbített (1095781. sz. dokumentum) ajánlása alapján felmérte a kért eltérés szükségességét, valamint az így elérhető védelmi szintet. A Hatóság azt is figyelembe vette, hogy az Európai Bizottság egy hasonló eltérést pozitívan értékelt a 2014/69/EU bizottsági határozatában (3), és arra a következtetésre jutott, hogy ez az eltérés bizonyos feltételek teljesülése esetén a közös repülésbiztonsági szabályok alkalmazásával elért szinttel egyenértékű védelmet biztosít.
      A 163/2011. sz. EGT vegyes bizottsági határozat 1. cikke, valamint a mellékletének 3. pontjában foglalt a) kiigazítás értelmében a „tagállam(ok)” kifejezés, a rendeletbeli értelmezésen túlmenően, az EFTA-államokat is magában foglalja.
      A jogi aktus 14. cikkének (7) bekezdése szerint az egyik EFTA-államnak engedélyezett eltérésről valamennyi EFTA-államot értesíteni kell, amelyek szintén felhatalmazást kapnak az eltérés alkalmazására. E határozatot tehát az összes EFTA-államnak kell címezni. Az egyes eltérések leírásának, valamint a hozzájuk kapcsolódó feltételeknek lehetővé kell tenniük a többi EFTA-állam számára, hogy hasonló helyzetben a Hatóság további jóváhagyása nélkül alkalmazzák az adott intézkedést. Mindazonáltal az EFTA-államoknak be kell jelenteniük az eltérések alkalmazását, mivel azoknak az adott EFTA-állam területén kívül is lehetnek hatásai.
      Az e határozatban előírt intézkedések összhangban vannak a közlekedéssel foglalkozó EFTA-bizottság véleményével,
      ELFOGADTA EZT A HATÁROZATOT:
      
                  1.
               
               
                  Norvégia az e határozat mellékletében leírt módon eltérhet az 1178/2011/EU rendelet I. mellékletének FCL.905.SFI pontjában foglalt követelményektől, feltéve, hogy az e határozat mellékletének 4. pontjában előírt feltételek teljesülnek.
               
            
                  2.
               
               
                  Az e határozat mellékletében leírt intézkedést valamennyi EFTA-állam jogosult alkalmazni. Az EFTA-államok erről értesítik a Hatóságot, az Ügynökséget és a nemzeti légiközlekedési hatóságokat.
               
            
                  3.
               
               
                  A határozatnak az EFTA-államok a címzettjei. A határozat angol nyelvű szövege hiteles.
               
            
                  4.
               
               
                  A jelen határozatról értesíteni kell Norvégiát, Izlandot és Liechtensteint.
               
            
         Kelt Brüsszelben, 2020. május 25-én.
         
            A 103/13/COL felhatalmazáson alapuló határozat alapján eljáró EFTA Felügyeleti Hatóság részéről
         
         
            Högni KRISTJÁNSSON
            
               felelős kollégiumi tag
            
         
         
            Carsten ZATSCHLER
            
               ellenjegyző igazgató
            
            
               Jogi és Végrehajtási Ügyek Igazgatósága
            
         
      
      
         (1)  HL L 79., 2008.3.19., 1. o.
      
      
         (2)  A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.), az EGT-megállapodáshoz annak 1. jegyzőkönyvével hozzáigazított szövegváltozatában.
      
         (3)  A Bizottság 2014/69/EU határozata (2014. február 6.) bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján Svédország és az Egyesült Királyság számára történő engedélyezéséről (HL L 39., 2014.2.8., 60. o.).
   
   
      
         MELLÉKLET
         Az EFTA-államok eltérése az 1178/2011/EU rendelettől a földi repülésgyakorló berendezésen oktatók számára biztosított jogosultságok és a rájuk vonatkozó feltételek tekintetében
         1.   A kérelem ismertetése
         
         Az 1178/2011/EU rendelet I. mellékletének FCL.905.SFI pontja meghatározza a földi repülésgyakorló berendezésen oktatók (SFI) számára biztosított jogosultságokat, és nem teszi lehetővé, hogy az SFI-k az SFI-tanúsítás kérelmezőit oktassák. Az FCL rész ilyen oktatásra kizárólag a típusjogosítás-oktatói (TRI) tanúsítás tulajdonosai számára biztosít jogosultságot, feltéve, hogy azok rendelkeznek legalább hároméves típusjogosítás-oktatói tapasztalattal.
         A norvég kormány 2019. július 11-én kelt levelében (dokumentumszám: 1080642) értesítette a Hatóságot arról, hogy el kíván térni az I. melléklet FCL.905.SFI pontjában foglalt követelményektől. A norvég kormány 2019. augusztus 20-án kelt levelében (dokumentumszám: 1084282) értesítette az Európai Repülésbiztonsági Ügynökséget (a továbbiakban: az Ügynökség).
         Norvégia azt javasolta, hogy az SFI-k anélkül kapjanak jogosultságot az SFI-tanúsítás kérelmezőinek oktatására, hogy teljesíteniük kellene a legalább hároméves típusjogosítás-oktatói tapasztalat meglétére vonatkozó követelményt.
         2.   A kérelem értékelése
         
         2.1.   Szükségesség
         
         Norvégia szerint az 1178/2011/EU rendelet I. melléklete FCL.905.SFI pontjának jelenlegi rendelkezése nem teszi lehetővé az SFI-k számára, hogy az SFI-tanúsítás kérelmezőit oktassák. Az FCL rész ilyen oktatásra kizárólag a TRI tanúsítás tulajdonosai számára biztosít jogosultságot, feltéve, hogy azok rendelkeznek legalább hároméves típusjogosítás-oktatói tapasztalattal. Norvégiában számos, az SFI-tanfolyamokon oktatóként dolgozó SFI nem tudja teljesíteni azt a követelményt, hogy hároméves tapasztalattal rendelkező típusjogosítás-oktatóvá váljon. Ezért ezek az SFI-k a továbbiakban nem lehetnek SFI-tanfolyamok oktatói. Emellett számos jelenlegi SFI egészségügyi okokból nem tudja teljesíteni a TRI-kre vonatkozó követelményeket.
         Norvégia jelenlegi helyzetértékelése alapján nincs elegendő számú olyan TRI, aki elegendő létszámban oktatni tudná az SFI-tanúsítás kérelmezőit, és ezáltal lehetővé tenné az ágazat képzési igényeinek kielégítését. Ezért az eltérés alkalmazásának lehetősége nélkül hiány lép fel az ilyen képzést nyújtó képesített oktatókból, ami zavart okoz a pilótaképzésben, különösen az üzleti/vállalati célú légi járművek területén.
         2.2.   Az elért védelem szintjének egyenértékűsége
         
         Norvégia javasolta az SFI-tanúsítás kérelmezőinek oktatására vonatkozó jogosultság megadását azon SFI-k számára, akik nem teljesítik a legalább hároméves típusjogosítás-oktatói tapasztalat iránti követelményt. Az érintett SFI-knek legalább hároméves, SFI-ként szerzett oktatói tapasztalattal kell rendelkezniük, el kell végezniük egy speciális kétnapos, SFI-oktató által tartott SFI-oktatói tanfolyamot, és meg kell felelniük a kompetenciafelmérésen. Norvégia javasolta továbbá annak előírását ezen SFI-k számára, hogy az SFI-oktatói jogosultságuk érvényességének fenntartásához meg kell felelniük az SFI-képzés során tartott kompetenciafelmérésen.
         Az Ügynökség elfogadta Norvégia értékelését, amely szerint a tervezett eltérés – különösen a javasolt kiegészítő képzési és ellenőrzési követelmények alkalmazása mellett – a közös repülésbiztonsági szabályok alkalmazásával elért szinttel egyenértékű védelmet biztosít.
         3.   Az eltérés leírása
         
         Norvégia az 1178/2011/EU rendelet I. mellékletének FCL.905.SFI pontjától eltérve feljogosíthatja az SFI-tanúsítás kérelmezőinek oktatására azokat az SFI-ket, akik nem teljesítik a legalább hároméves típusjogosítás-oktatói tapasztalat iránti követelményt.
         4.   Az eltérés alkalmazásának feltételei
         
         Az érintett SFI-knek legalább hároméves, SFI-ként szerzett oktatói tapasztalattal kell rendelkezniük, el kell végezniük egy speciális kétnapos, SFI-oktató által tartott SFI-oktatói tanfolyamot, és meg kell felelniük a kompetenciafelmérésen.
         5.   Az eltérés általános alkalmazhatósága
         
         Ezt az eltérést minden EFTA-állam alkalmazhatja, feltéve, hogy a 4. pontban leírt feltételek teljesülnek.